**Lenvirág Bölcsőde és Védőnői Szolgálat**



**Beszámoló**

**2017.**

Készítette:

Móczár Ágnes

Tartalom

[Bevezető 2](#_Toc503789830)

[Az intézmény adatai 3](#_Toc503789831)

[Lenvirág Bölcsőde bemutatása 4](#_Toc503789832)

[Személyi feltételek 4](#_Toc503789833)

[Szervezeti felépítés: 5](#_Toc503789834)

[Tárgyi feltételek 5](#_Toc503789835)

[Az ellátandó célcsoport és az ellátandó terület jellemzői: 6](#_Toc503789836)

[Az ellátás igénybevételének módja 6](#_Toc503789837)

[A bölcsőde kapcsolatrendszere 8](#_Toc503789838)

[Ünnepeink, eseményeink: 9](#_Toc503789839)

[Költségvetés főbb sorai 10](#_Toc503789840)

[2017-os beiratkozás jellemzői 10](#_Toc503789841)

[A Képviselő –testület által rendeletben meghatározott térítési díjak alakulása 10](#_Toc503789842)

[Ellátotti létszám alakulása 11](#_Toc503789843)

[Védőnői szakgondozás feladatköreinek leírása és az elvégzett,folyamatos védőnői tevékenységek beszámolója 12](#_Toc503789844)

[A védőnői gondozás szakterületei: 13](#_Toc503789845)

[I. Várandós nők gondozása: 13](#_Toc503789846)

[II. Gyermekágyas anya és újszülöttjének gondozása: 14](#_Toc503789847)

[III. Csecsemők gondozása 15](#_Toc503789848)

[IV. Kisdedek és kisgyermekek gondozása 16](#_Toc503789849)

[Státusz vizsgálatokról 16](#_Toc503789850)

[Körzeti védőnő adminisztrációs feladatai 17](#_Toc503789851)

[V. Óvodai és iskolai munka 18](#_Toc503789852)

[Egyéb tevékenységek: 19](#_Toc503789853)

[Közösségi programokról: 20](#_Toc503789854)

[Továbbképzéseink: 20](#_Toc503789855)

[Összesített adatok 2017-ben 22](#_Toc503789856)

#

# Bevezető

A bölcsőde a családban nevelkedő – 20 hetes - 3 éves korú - gyermekek nappali felügyeletét, szakszerű gondozását, nevelését biztosító intézmény, a gyermekjóléti alapellátás része. A bölcsőde feladata a három éven aluli gyermekek gondozása-nevelése, harmonikus testi-szellemi fejlődésének segítése az életkori és egyéni sajátosságok figyelembevételével. A gyermekek védelméről és a gyámügyi igazgatásról szóló 1997. évi XXXI. törvény kiemeli olyan kisgyermek – szociális vagy egyéb ok miatti – felvételi lehetőségét, akinek egészséges fejlődése érdekében szükséges a bölcsődei gondozás, nevelés. A bölcsődei felvételt a szülő hozzájárulásával a védőnő, gyermekjóléti szolgálat, családgondozó, gyámügyi hivatal is kezdeményezheti. A gyermeki jogok közül kiemelten ügyelni kell arra, hogy a hátrányos megkülönböztetés minden formájától mentes gondozásban-nevelésben részesüljön a gyermek. A bölcsődei gondozás-nevelés szakmai alapprogramja, alapelvei és feladatai elfogadása és gyakorlatban való érvényesítése a gondozói munka minimum követelménye. Kapcsolattartás a szülőkkel, a beszoktatás, napirend, a gondozás, a játék a bölcsődei élet fontos elemei és helyzetei, amelyek a gyermeki szükségleteken túl személyiségük egészséges formálására, szociális képességük fejlődésére is kihatnak.

# Az intézmény adatai

Intézmény neve: Lenvirág Bölcsőde és Védőnői Szolgálat

Intézmény címe: 2094 Nagykovácsi, Kaszáló utca 12-14

Fenntartó: Nagykovácsi Nagyközség Önkormányzata

Érvényességi terület: Nagykovácsi Nagyközség közigazgatási területe

Befogadott férőhelyek száma: 24 fő

Intézményvezető: Móczár Ágnes

Elérhetőség: 06-30-190-93-14

# Lenvirág Bölcsőde bemutatása

**Nagyközségünk, több mint 145 millió forint vissza nem térítendő támogatást nyert a „Szociális alapszolgáltatások és gyermekjóléti alapellátások infrastrukturális fejlesztése” című pályázati kiíráson az Új Széchenyi Terv keretében.**

„Legnagyobb kincsünk, erőnk a legifjabb generációkban rejlik!” – e gondolat jegyében zajlott a KMOP-4.5.2-11-2012-0028 azonosítószámú, „Új bölcsődei intézménylétesítés c. projekt megvalósítása.

Az Európai Unió a Közép-Magyarországi Operatív Program keretében több mint 145 millió forintösszegű vissza nem térítendő támogatásban részesítette településünket. A projekt 2014-2015-ben került megvalósításra.

A projekt keretein belül a Kaszáló u. 12-14. szám alatt új építésű, kétszobás, 24 férőhelyes bölcsőde kialakítására kerül sor.

Az új intézmény kialakítása a teljes körű akadálymentesítés figyelembevételével, a jogszabályban meghatározott kötelező helyiségek létesítésével valósul meg, továbbá a legmodernebb energetikai szabványoknak is megfelel az épület. Az épület megépítésén kívül a projekt része a bölcsőde működtetéséhez szükséges eszközök, bútorok, berendezések beszerzése mind a gyermekek (pl. udvari játékok), mind a dolgozók (informatikai és kommunikációs eszközök) számára.

Az épületegyüttesben helyet kapott egy külön bejáratú gyermekorvosi rendelő is.

## Személyi feltételek

Intézményvezető 1 fő főiskolai/szakképesítés

Kisgyermeknevelő 4 fő érettségi/szakképesítés

Bölcsődei dajka 2 fő érettségi/tanfolyam

Takarító 1 fő érettségi

Karbantartó 1 fő félállás szakképesítés

Konyhai kisegítő 1 fő szakképesítés

Gyermekorvos 1 fő havi 8 óra

A munkavállalók tekintetében változás a 2017-es évben nem volt. 2017. január elsejétől új munkakör került bevezetésre bölcsődei dajka elnevezéssel. Örömhír, hogy az egyik dajka kolléganőnk év közben megszerezte a kisgyermeknevelő szakképesítés.

A dolgozók munkaideje a bölcsőde nyitva tartásához igazodik, ami reggel 6.30-17.30-ig van.

A bölcsőde összes dolgozója a 15/1998. (IV.30.) NM rendeletben meghatározottaknak megfelelő szakképesítéssel rendelkezik. Továbbképzési kötelezettség a kisgyermeknevelőkre vonatkozik, mely részletesen a 9/2000.(VIII.4.) SzCsM rendeletben található.

A kisgyermeknevelőknek a kötelezően csoportban eltöltött idejük a napi 7 óra.

Nyári zárás 2017-ben két hét volt, mikor a kivitelező cég a garanciális javításokat elvégezte. Ezen kívül zárva csak Karácsony és Újév között voltunk 3 napot.

## Szervezeti felépítés:



## Tárgyi feltételek

Tárgyi eszközállományunk az éves fejlesztési terv alapján fejlődött. Nyílászárók javítása megtörtént a nyári zárás idejekor garanciális keretek között.

Játékeszközeinket, könyvkészletünket karácsonykor a kisgyermekek nagy örömére bővíteni tudtuk. Udvari játék (kisház) beszerzése megtörtént. A játékkészlet összeállításánál figyelembe vettük az egészségügyi és a pedagógiai szempontokat, a gyermekcsoport összetételét, létszámát. Fontosnak tartjuk, hogy biztonságos környezetben, jó minőségű, korszerű játékokkal, fejlesztő eszközökkel játszhassanak a gyerekek. Biztosítjuk az anyag és a funkció szerinti változatosságot, a nemenkénti játékokat. Funkció szerint csoportosítjuk, gyermekmagasságban helyezzük el a játékokat. Változatos eszközöket kínálunk minden tevékenységformához.

# Az ellátandó célcsoport és az ellátandó terület jellemzői:

Bölcsődénk a Budai Tájvédelmi Körzet közepén, tiszta levegőjű hegyek és erdők ölelésében kap helyet. Nagykovácsi és környékének természeti és közösségi értékei egyedülállóak. Különösen kiemelendő a csak itt élő pilisi len, melyről intézményünk nevét is választottuk.

A „Gyermekfalu” létrehozásával a községünkben évente egyre magasabb számú születés arány ellátásának feltételei valósulnak meg. Községünkben kiemelkedően magas az egy évre jutó születések száma, így mindenképpen szükség volt már egy bölcsőde építésére. A településünkön élő, nemrég – az elmúlt 10 évben – beköltöző lakosok nagyrészt fiatal, többgyermekes családok, ahol az édesanyák is aktív szereplők voltak a munkaerőpiacon mielőtt gyermeket vállaltak. Bölcsődénk elsősorban azoknak az édesanyáknak –rajtuk keresztül a családjaiknak – próbál segítséget nyújtani, akik szeretnének visszamenni a munka világába és ehhez gyermekük napközbeni ellátására van szükségük. Intézményünk 0-3 éves korú gyermekek fogadását vállalja. Jelen pillanatban körülbelül 260 0-3 éves korú gyermek él Nagykovácsiban. Ennek a számnak tükrében a bölcsőde építés projekt keretin belül a tervezésnél már gondoltak a bővítés lehetőségére is, így a tervrajzon szerepel még egy gondozási egység is, mely most nem került megépítésre, de mint lesz rá anyagi forrás kivitelezésre kerülhet az is.

## Az ellátás igénybevételének módja

1. Az ellátásra jogosultak köre

1.1. A Lenvirág Bölcsőde Nagykovácsi Nagyközség közigazgatási területén lakóhellyel vagy tartózkodási hellyel rendelkezőknek 20 hetestől 3 éves korig biztosítja a kisgyermekek ellátását.

1.2. A bölcsőde igény szerint sajátos nevelési igényű kisgyermek bölcsődei szolgáltatás igénybevételét is lehetővé teszi. (Jelen pillanatban egy SNI –s gyermek jár a bölcsődébe, így az egyik csoportban a 12 helyett 10 a létszám szeptember óta.)

2. A bölcsődébe való jelentkezés, felvétel

A bölcsődébe való jelentkezés folyamatának rendje

A bölcsödébe jelentkező gyermekek fogadása egész évben - amennyiben a férőhelyek száma lehetővé teszi - folyamatosan történik.

A szülő vagy törvényes képviselő gyermeke bölcsődei felvételét az adott évre, valamint a következő nevelési évre kérheti. A felvételi kérelem formanyomtatványát az előre meghirdetett beiratkozási héten behozza az intézményvezetőhöz vagy személyesen ott tölti ki.

3. A felvételi eljárás szabályi

A bölcsődei felvétel elbírálásának szempontjai az 1997. évi XXXI. törvény ide vonatkozó paragrafusai az iránymutatóak:

**41. §** (1)  A gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, nevelői, gondozói munkavégzésük - ideértve a gyermekgondozási díj folyósítása melletti munkavégzést is -, munkaerő-piaci részvételt elősegítő programban, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A napközbeni ellátás keretében biztosított szolgáltatások időtartama lehetőleg a szülő munkarendjéhez igazodik.

(2) A gyermekek napközbeni ellátását különösen az olyan gyermek számára kell biztosítani,

 *a)*akinek fejlődése érdekében állandó napközbeni ellátásra van szüksége,

*b)*akit egyedülálló vagy időskorú személy nevel,

**42/A.§** A bölcsődei felvétel során előnyben kell részesíteni azt a rendszeres gyermekvédelmi kedvezményre jogosult gyermeket, akinek szülője vagy más törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll.

A további felvételt egyéni elbírálással a Felvételi Bizottság állapítja meg, melynek tagjai: az intézményvezető, egy védőnő és az Egészségügyi és Szociális bizottság egy delegált tagja.

4. Az ellátás igénybevételének módja

4.1. A bölcsődébe a felvétel a szülő (törvényes képviselő) kérelmére történik.

A gyermek bölcsődébe történő felvételét a szülő hozzájárulásával

a körzeti védőnő,

a házi gyermekorvos- vagy a háziorvos,

a szociális, illetve a családgondozó,

a gyermekjóléti szolgálat,

a gyámhivatal is kezdeményezheti. [15/1998. (IV.30.) NM rendelet 36.§. (3) bekezdés]

4.2. Bölcsődei felvételi kérelemhez kötelezően csatolandó iratok mindkét szülő részéről:

1. munkáltatói igazolás (30 napnál nem régebbi)
2. jövedelemigazolás
3. a gyermek- és a szülők/törvényes képviselők eredeti lakcímet igazoló érvényes hatósági igazolványa,
4. a gyermek eredeti születési anyakönyvi kivonata, TAJ kártyája,
5. rendszeres gyermekvédelmi kedvezményben részesülő gyermek esetén az erről szóló határozatot.

A kérelemhez csatolandó hivatalos dokumentumokról az intézmény vezetője jogosult fénymásolatot készíteni és azt a felvételi eljárás során felhasználni.

4.3. Felvételről való döntés

A felvételről a csatolt igazolások alapján, a Felvételi Bizottság 30 napon belül dönt. A döntés ellen fellebbezésre nincs lehetőség.

A döntésről az intézményvezető írásban értesíti a szülőt (törvényes képviselőt).

Amennyiben a felvételt nyert gyermek szülője az értesítés kézhezvételétől számított 14 napon belül nem jelentkezik, az intézmény a férőhelyet nem tudja tovább biztosítani, ezért a szülői kérelem várólistára kerül.

Amennyiben a felvételi kérelmet - férőhelyhiány miatt - nem lehet teljesíteni, úgy az intézményvezető felhívja a szülő figyelmét arra, hogy a gyermeke jelentkezési lapja "várólistára" kerül, és üresedés esetén az elhelyezés időpontjáról a szülőt haladéktalanul értesíti. Ebben az esetben a szülőnek újból be kell nyújtania a 30 napnál nem régebbi munkáltatói- és jövedelemigazolást.

# A bölcsőde kapcsolatrendszere

**A bölcsődék kapcsolata a bölcsődei hálózaton belül**

Minden intézménynek törekedni kell arra, hogy minél több bölcsődével kapcsolatban legyen, szakmailag segítség egymást. Mi is törekszünk minél jobb kapcsolatot ápolni a környező települések bölcsődéivel.

**Bölcsőde és óvoda kapcsolata**

A két intézmény között fontos olyan tartalmas kapcsolat kialakítása, amely a kölcsönös érdeklődés révén lehetővé teszi egymás munkájának, céljainak megismerését, megértését, ezáltal a gyermekek számára az átmenet is zökkenő mentesebbé válhat. Ennek érdekében folyamatosan egyeztetjük nevelési elveinket, közös programokat szervezünk a Nagykovácsi Kispatak Óvodával. (2015 óta a Márton-napi lámpásfelvonuláson részt veszünk).

**Egyéb kapcsolatok**

A kompetenciahatárok kölcsönös tiszteletben tartásával kooperatív kapcsolatokat kell kialakítani mindazokkal az intézményekkel, melyekkel a családok kapcsolatba kerülnek / kerülhetnek (többek között: Védőnői Szolgálat, Házi Gyermekorvosi Szolgálat, Gyermekjóléti Szolgálat, Családsegítő Központ, Nevelési Tanácsadó, Tanulási Képességeket Vizsgáló Szakértői és Rehabilitációs Bizottság). Erre megfelelő alkalom a havi rendszerességű Team értekezlet.

# Ünnepeink, eseményeink:

Februárban természetesen mi is megpróbáltuk elűzni a telet egy kis **Farangi mókával**, énekléssel, zenéléssel, tánccal. Szinte mindenki beöltözött, a gyerekek nagyon élvezték és nagy örömükre a konyhásunk saját készítési fánkkal vendégelte meg őket, amitől még kedvesebb lett ez a nap számukra.

Áprilisban **Húsvét** alkalmából kaptak a gyerekek nyuszi csokikat, tojásokat.

Április 21-én a **Bölcsődék Napját** tartottuk, mikor nevelés –gondozás nélküli munkanap keretein belül, értekezletet tartottunk a csoportokban dolgozó kolléganőkkel. Vekerdy Mónika szakmai előadást tartott az autizmusról, mely előadáshoz csatlakozott néhány óvónő is.

Májusban köszöntöttük az édesanyákat **Anyák napja** alkalmából, egy pár soros vers kis virág és egy kézlenyomatos kedvesség kíséretében.

Júniusban a „nagyok” ballagási alkalmából, egy közös **Családi napot** tartottunk az udvaron, ahol az összes bölcsibe járó gyerek és testvérek és szülők eltölthetnek együtt egy délutánt.

Novemberben ismét csatlakoztunk az óvoda **Márton-napi lámpás felvonulásához**.

Decemberben meglátogatott minket a **Mikulás**. Idén teljes életnagyságban láthatták a gyerekek ugyanis az udvaron elsétált és a teraszon beköszönt a gyermekeknek. A csillogó szemű gyerekek a jól ismert mikulásos dalok eléneklése után meg is kapták a csomagokat.

Hamarosan utána következett **a Karácsony váró délutánunk**, melyet ismét a családokkal együtt tartottunk meg. A gyerekeket és szüleiket közös kézműveskedésre hívtuk, ahol elkészítették saját kézzel készített karácsonyfa díszeiket, melyek reméljük minden családnál rákerültek a karácsonyfára.

Ezen a délutánon, megvendégeltük a gyerekeket és családtagokat finom ételekkel, italokkal, ünnepi zene szólt halkan és a délután fénypontjaként a gyermekek sok új játékot kaptak, amikkel újabb boldog perceket szereztünk nekik.

# Költségvetés főbb sorai

|  |  |  |
| --- | --- | --- |
|  | előirányzat | forgalom |
| személyi jellegű kiadások +járulékok | 54.054.017 | 51.107.019 |
| dologi kiadások | 18.060.715 | 15.168.827 |
| beruházás | 635.000 | 264.968 |
| **összesen** | **72.749.732** | **66.540.814** |

# 2017-os beiratkozás jellemzői

2017 májusában a beiratkozáskor 29 felvételi kérelem érkezett be hozzánk. Ebből a 29 jelentkezőből, 18 gyermeket tudtunk felvenni. Ebből egy fő sajátos nevelési igényű, így a csoportlétszám alakulása 10 illetve 12 az előző évekhez hasonlóan.

Előnyben részesült a felvételnél 3 fő akiket egyedülálló édesanya nevel. A többiek jelentkezését a Felvételi Szabályzatunkban leírtak alapján az egy főre eső nettó jövedelem alapján vettük fel.

Az év végéig még beérkezett felvételi kérelmek száma 4 darab.

# A Képviselő –testület által rendeletben meghatározott térítési díjak alakulása

|  |  |  |
| --- | --- | --- |
| Egy főre eső jövedelem alsó határa | Egy főre eső jövedelem felső határa | Térítési díjFt/fő/nap |
| 0 | 70000 | 0 |
| 70001 | 100000 | 200 |
| 100001 | 130000 | 350 |
| 130001 | 150000 | 450 |
| 150001 |  | 600 |

Az étkezésért fizetendő díj: 530 Ft/fő/nap

A 2017-es évben összes személyi térítési díj 861.950 Ft volt, melyből a gondozási díj 512.150 Ft volt, az étkezésért fizetett díj pedig 349.800 Ft volt.

Létszám szerinti 2017 első félévében gondozási díjat fizetettek 5 gyermek után és étkezési díjat 3 gyermek után.

2017 második félévében szeptembertől gondozási díjat fizettek 12 gyermek után, illetve étkezési díjat 5 gyermek után.

# Ellátotti létszám alakulása

A 2017-os nevelési évben az alábbiak szerint alakul a bölcsőde ellátotti létszáma %-ban megadva:

|  |  |
| --- | --- |
| 2017 . január | 74% |
| 2017. február | 69% |
| 2017. március | 71% |
| 2017. április | 73% |
| 2017. május | 86% |
| 2017. június | 79% |
| 2017. július | 59% |
| 2017. augusztus | 52% |
| 2017. szeptember | 83% |
| 2017. október | 76% |
| 2017. november | 77% |
| 2017. december | 64% |

# Védőnői szakgondozás feladatköreinek leírása és az elvégzett, folyamatos védőnői tevékenységek beszámolója

**A védőnői ellátás feladatai és szakmai jelentősége:**

A védőnő feladata a prevenció, ami elsősorban az egészség megőrzését, betegségek megelőzését, másodsorban a betegségek korai felismerését, illetve a tartós betegségben szenvedők életminőségének javítását jelenti.

A preventív szemlélet óriási jelentősége abban rejlik, hogy a társadalomra kisebb terhet ró a betegségek megelőzése és korai stádiumban történő kezelése, mint egy, már a késői stádiumban felismert beteg gyógyítása.

A védőnők önállóan dolgoznak, de különböző társszakmák képviselőivel együttműködve látják el a törvények és jogszabályok, módszertani útmutatók és a szakmai irányítás által meghatározott feladataikat

A védőnőknek lehetőségük van arra, hogy a várandósság felismerésétől kezdődően figyelemmel kísérjék a családok életét, testi-lelki és szociális egészségét, egészen a gyermekek iskolás koráig, sőt az iskolavédőnői ellátásnak köszönhetően, a gyermek felnőttkoráig is. Továbbá a tanköteles korú, de iskolába nem járó 6-18 éves gyermekek és fiatalok gondozása is a területi védőnői ellátás része.

A védőnők képzése során a főiskolák nagy hangsúlyt fektetnek arra, hogy lehető legszélesebb körben, az egészségügy szinte minden területét körbejárva alakítsák ki a preventív szemléletet, ezzel is lehetővé téve azt, hogy a családok gondozása során ne „csak” az édesanya és a gyermek egészségének megőrzését forszírozzuk, hanem a család többi tagjának minőségi, egészséges életét is.

Munkánk színterei: a családok otthona, a védőnői tanácsadó, a védőnői munkaszoba, az iskola, az óvodák épülete. Fontosnak tartjuk, hogy a gondozás színterének megválasztásakor alkalmazkodjunk a szülők igényeihez és elvárásaihoz. A kapcsolatba került családokkal gondozási tervet írásban is elkészítjük, amelyben tájékoztatjuk az adott szakterületet érintő munkánkról, feladatainkról.

Az oktatási intézményekbe járó gyermekek számára is biztosított a folyamatos védőnői ellátás, mely első sorban magában az oktatási intézményben történik. (pl.: iskolai osztályvizsgálatok, tisztasági szűrések, felvilágosító előadások tartása.)

# A védőnői gondozás szakterületei:

## I. Várandós nők gondozása:

**Cél**: az anya és magzat egészségi állapotának megőrzése, javítása, a várandós anya testi-lelki harmóniájának, szociális biztonságának elősegítése, a veszélyeztető tényezők felismerése, megelőzése, a családi életre, szülői szerepre, szülésre, a szoptatásra és a csecsemőgondozásra való felkészítés.

**A gondozás színtere:** a várandós nő otthona és a védőnői tanácsadó

**Védőnői feladatok:**

* Anamnézis felvétele
* Terhes gondozási könyv kiállítása
* Vizsgálati eredmények összegyűjtse és dokumentálása a védőnő által vezetett várandós törzslapon
* Leletek, vizsgálati eredmények, észlelések és saját megállapítások rögzítése a Várandós anya gondozási könyvében
* Tájékoztatás az elvégzendő vizsgálatok céljáról, módjáról, helyéről, időpontjáról
* Tanácsadás az egészséges életmódra, helyes táplálkozásra, személyi higiénére, mentálhigiénére vonatkozóan
* Tájékoztatás a várandósság alatt kialakuló testi, lelki változásokról, teendők, tanácsok a normatív krízis feldolgozására vonatkozóan
* A vetélést, koraszülést befolyásoló tényezők, hatások ismertetése, megelőzési lehetőségek
* Felkészítés a szülésre, szülővé válásra, a gyermek fogadására, kiemelten a szoptatás fontosságára
* A gyermeket váró szülők tájékoztatása a családok által igénybe vehető szociális és egyéb karitatív támogatásokról

**Vizsgálatok:**

* Szomatometriás vizsgálatok: testsúlymérés
* Fiziológiás vizsgálatok: vérnyomásmérés, pulzusszámlálás
* Vizeletvizsgálat
* Magzati szívhang vizsgálat
* CTG – magzati szívfrekvencia és méh összehúzódásainak egy időben történő monitorizálása

*A várandóst otthonában is felkeressük* és tájékozódunk, hogy megfelelőek-e a körülmények az újszülött fogadására. Veszélyeztetett, ágynyugalmat igénylő kismamák esetében a szükséges vizsgálatokat is elvégezzük.

## II. Gyermekágyas anya és újszülöttjének gondozása:

**Cél:** A hazaérkezést követő 24-48 órán belül történik meg az első védőnői látogatás. Ezt követően 6 hétig hetente, illetve szükség szerint látogatjuk a családot. Figyelemmel kísérjük az újszülött és az anya szomatikus és pszichés állapotát.

**A gondozás színtere:** első sorban a gyermekágyas anya otthona, szükség és igény esetén a védőnői tanácsadó.

**Védőnői feladatok:**

* Gyakorlati és elméleti segítséget nyújtunk az újszülött gondozásban, különös tekintettel a bőr, szem és köldök ápolására, valamint a mindennapi tevékenységek során felmerülő problémák megoldására.
* Szorgalmazzuk a szoptatást, hangsúlyozzuk jótékony hatásait, segítünk a helyes szoptatási technikák kialakításában.
* Tájékoztatjuk a gyermekágyast a testi, lelki változásokról, a helyes életmódról, a nőgyógyászati kontroll fontosságáról, a későbbi fogamzásgátlási módszer megválasztásáról és a családtervezésről

## III. Csecsemők gondozása

**Cél:** a csecsemő egészségének megőrzése, a veszélyeztetettség és a szövődmények megelőzése, illetve a problémák megfelelő időben történő felismerése, a családi kötődés kialakításának segítése és szocializációs folyamat támogatása.

**A gondozás színtere:** gondozottak otthonában és a védőnői tanácsadóban egyaránt. A családlátogatás és a tanácsadásokon való megjelenés, egyéni gondozási terv alapján, illetve szükség szerint történik

**Védőnői feladatok:**

* A csecsemő szomatikus, pszichés és szociális fejlődésének nyomon követése
* Státuszvizsgálatok elvégzése: 1. 2, 3, 4, 6, 9, 12 hónaposan
* Szoptatással kapcsolatos tanácsadás
* Táplálási tanácsok
* Csecsemőgondozás
* Érzékszervek vizsgálata: látás és hallásvizsgálat
* Rachitis és caries profilaxis
* Higiénés tanácsadás, betegségek megelőzésére vonatkozó tanácsok
* Krónikus betegek gondozása
* Védőoltások szervezése, lebonyolítási feladatok és tájékoztatás a védőoltásokkal kapcsolatban
* Felvilágosítás a szociális juttatásokkal kapcsolatban
* Szükség esetén környezettanulmány készítés
* Elsősegélynyújtás

## IV. Kisdedek és kisgyermekek gondozása

**Cél:** a kisdedek és kisgyermekek egészségének megőrzése, testi, lelki fejlődésének nyomon követése, a veszélyeztetettség és a szövődmények megelőzése, illetve a problémák megfelelő időben történő felismerése, szükség esetén más szakmaterületek bevonása a problémák megfelelő kezelésének érdekében.

**A gondozás színtere:** státuszvizsgálatok alkalmával a védőnői tanácsadó, illetve igény és szükség szerint a családok otthona.

**Védőnői feladatok:**

* A kisdedek és kisgyermekek szomatikus, pszichés és szociális fejlődésének nyomon követése
* Státuszvizsgálatok elvégzése: 1, 2, 2.5, 3, 4, 5, 6 éves korban, illetve 7 éves korban, amennyiben a gyermek nem jár általános iskolába.
* Egészség megőrzési, betegség megelőzési tanácsok
* Táplálási tanácsok
* Nevelési tanácsok, szokások kialakítása
* Védőoltások szervezése, lebonyolítási feladatok és tájékoztatás a védőoltásokkal kapcsolatban
* tájékoztatás a gyermekek napközbeni ellátásával kapcsolatban: a bölcsődei, óvodai és iskolai ellátás lehetőségei. Az intézményi körülményekkel kapcsolatos tájékoztatás. A családok felkészítése az elvárásokra, valamint a gyermekek kiegyensúlyozott érzelmi életének elősegítése.

### Státusz vizsgálatokról

Munkánk sarkalatos pontja a különböző életkorhoz kötött szűrővizsgálatok. Ezt a védőnő önállóan végzi a tanácsadóban.

A szűrővizsgálatok rendje 2017. szeptemberében változott, bővült a kötelezően elvégzendő vizsgálatok köre: 1 – 2 – 3 – 4 – 6 – 12 – 15 – 18 hónapos korban, valamint 1 – 2 – 2,5 – 3 – 4 – 5 -6 -7 éves korban. A vizsgálatról a szülőket postai úton értesítjük. A szülők igényeihez alkalmazkodva (munkaidejüket és a gyermekek óvodai napirendjét figyelembe véve) a státuszvizsgálatok végzése gyakran késői délutáni időpontokban történnek.

A vizsgálatok célja nyomon követni a gyermekek testi-lelki-szociális fejlődését, különös tekintettel: mozgásfejlődés, beszédfejlődés, szociális fejlődés, látás és hallás vizsgálat, esetleges későbbi tanulási zavarokat jelző tényezők felismerése (napirend, jobb-bal kezesség idejének kialakulása, mozgásfejlődési állomások sorrendisége, mesehallgatási készség), magatartászavarok felderítése (ürítési problémák, alvási zavarok, agresszivitás)

 Eltérés esetén javasoljuk a házi gyermekorvos felkeresését, illetve fejlesztő pedagógus vagy logopédus bevonását a gyermek további gondozásában.

A korai felismerés és az esetlegesen szükséges kezelés időben történő elkezdése nagyon fontos, mivel kihat a kisgyermek további életére.

Fontos megemlíteni, hogy a gyermekvédelmi törvény szigorítása értelmében a státuszvizsgálat elvégzése minden esetben kötelező, a szülők a státuszvizsgálat elmulasztása estén a gyermek veszélyeztetését valósítják meg.

### Körzeti védőnő adminisztrációs feladatai

* A védőnői látogatások és tanácsadások forgalma, valamint a státuszvizsgálatok eredményei az adott gondozott törzslapjában, a Stefánia védőnői programban kerülnek rögzítésre.
* Folyamatosan vezetjük, körzetenként a várandósok és csecsemők nyilvántartási könyvét, az oltási nyilvántartókat.
* Havi szinten, interneten keresztül teszünk jelentést az illetékes Kistérségi Intézet felé, az oltások megvalósulásáról, az elmaradt oltások okairól, a gondozottak el-és beköltözéséről.
* Negyedévente jelentjük, szintén az illetékes Kistérségi Intézet felé a tisztasági vizsgálatokról szóló jelentésünket.
* Internetes hátterünk a munkánk elengedhetetlen része, mivel ezen keresztül kapjuk meg a jelentésekre, egyéb feladatokra vonatkozó utasításokat a járási vezető védőnőtől, aki egyben a munkánk szakmai felügyeletét is ellátja. Az Állami Népegészségügyi és Tisztiorvosi Szolgálat internetes portálján elvégzett kötelező, körzetenkénti regisztráció segítségével érkeznek a kórházi védőnők hivatalos értesítései az újszülöttekről, valamint ezen a portálon keresztül kell, több szakmai jelentést tenni, ami az adott körzet éves munkáját foglalja magában.
* Ezen kívül is teszünk éves jelentést, melyet a járási vezető védőnő részére kell megküldenünk. Ezek az adott év demográfiai adatairól, koraszüléseiről, élve és halvaszüléseiről, valamint a településen végzett közösségi programokról kérik az adatokat.
* A státusz vizsgálatok eredményeit, eltérés esetén írásban közöljük a gyermek háziorvosával.
* A Gyermekjóléti Szolgálat felé írásban jelzünk, ha valamelyik szülő veszélyezteti, elhanyagolja a gyermekét.
* Az oltás vagy a státusz vizsgálat esedékességéről a szülők írásban kapnak tájékoztatást.
* Szülőt külön írásban kell tájékoztatni a nitrát mérgező hatásairól.
* A szült anyáknak anyasági támogatás igényléséhez igazolást kell kiállítanunk, ha legalább négyszer részt vett a védőnői tanácsadáson a várandóság alatt.

## V. Óvodai és iskolai munka

Óvodákban szűrővizsgálatokat nem végzünk, az óvodás korú gyermekek fejlődésének nyomon követésére a státuszvizsgálatok alkalmasak.

Általános iskolában az ún. index osztályok (2, 4, 6 és 8. évfolyam) vizsgálata kötelező minden tanítási évben.

Ekkor a következőket vizsgáljuk:

* testsúly és testmagasság mérése
* látásélesség és színlátás vizsgálata
* hallásvizsgálat
* vérnyomás ellenőrzése
* pajzsmirigy tapintással történő vizsgálata

A védőnő tájékoztatja a gyermekorvost a védőnői vizsgálat során talált eltérésekről. A szakorvosi beutalókat az iskola védőnője többnyire személyesen adta át a szülőnek, akinek aláírással kellett igazolni, hogy gyermeke szűrővizsgálatáról, eredményéről tájékoztatva lett. A szülő a szakorvosi vizsgálat eredményét vissza kell juttatnia az iskola védőnőjéhez.

Ortopédiai vizsgálatot 1-8. osztályig végzünk az iskolaorvossal.

Kampányoltások: 6. évfolyamom emlékeztető oltások, 7. évfolyamon a hepatitis B elleni védőoltás kötelező. A 7. évfolyamon a lányok számára. HPV védőoltás, szülőnek felajánlott, választható oltás.

Óvodákban és az iskolákban évente legalább 3 alkalommal, ezen kívül szükség szerint tisztasági vizsgálatot végzünk.

A veszélyeztetett gyermekek eseteinek megbeszélése az iskola gyermekvédelmi felelősével történik, de folyamatos a kapcsolattartásunk a Gyermekjóléti Szolgálat képviselőjével is.

Az iskola védőnek számos adminisztrációs kötelezettsége van:

Iskolai munkaterv készítés, védőoltásról tájékoztatni a szülőket, oltási könyvet, oltási nyilvántartó könyvet kell vezetni, jelentéseket küldeni az oltásokról és a tisztasági vizsgálatról a Járási Népegészségügyi Intézet felé, szülőket írásban tájékoztatni a tetvesség megelőzéséről. A védőnő a szűrővizsgálatok eredményét a tanulók iskola egészségügyi törzslapjába adminisztrálja. A védőnői szűrővizsgálatok eredményéről a szülőket írásban tájékoztatja. Az iskola védőnő minden tanév végén intézményenként jelentéseket készít, melyet interneten kell elküldeni az Országos Módszertani Központon keresztül a GYEMSZI felé.

***Az iskolai védőnő az alábbi témákban tartott előadást:***

* + Egészséges táplálkozásról: 5. osztályosoknak
	+ Serdülőkor testi-lelki változásairól: 6. osztályos lányoknak
	+ Szülői értekezleteken tájékoztatás a védőoltásokról

Az egészségnevelő foglalkozások megtartása a pedagógusok és a tanulók igényétől függ.

## Egyéb tevékenységek:

Ezek a tevékenységek nem tartoznak a kötelezően előírt munkához, de örömmel végezzük, mert ezzel is munkánk hatékonyságát fokozhatjuk:

**Kosztoványi Éva és Baranyayné Molnár Katalin** az óvodákban GOH vizsgálatokat végez az óvónők, logopédus, gyermekorvos, fejlesztőpedagógus kérésére. Ha a gyanú a státusz vizsgálaton merül fel, bármelyik védőnő felajánlja a szülőknek a szövegészlelési vizsgálat elvégzését.

**Pálné Szondy Krisztina** családkonzultációs üléseket tart a védőnői tanácsadóban vagy igény szerint a gondozottak otthonában. Ezen munka végzéséhez szupervíziókon és továbbképzéseken kell részt venni, amelyeket a védőnő többnyire saját költségén és munkaidőn kívül végzi.

**Balatoni Lilla** védőnő az iskolában, 6. évfolyamos lányok számára csecsemőgondozási tanfolyamot tartott, és csapatuk sikeresen szerepelt a Pest Megyei Csecsemőgondozó versenyen.

A várandósok számára lehetőséget biztosítunk, hogy a harmadik trimeszterben CTG vizsgálatot végezzünk.

Havonta egy alkalommal TEAM megbeszélést tartunk korábban a védőnői tanácsadóban, jelenleg az óvodában a társszakmák szakembereivel. Ennek célja a problémás gyermekek, családok megsegítésének, támogatásának tervszerű szervezése.

Munkánk során egyre több idegen nyelven beszélő családdal találkozunk. Ennek következtében a védőnői tájékoztató leveleinket angol nyelvre is igyekszünk lefordítani.

## Közösségi programokról:

2017. szeptemberben került megrendezésre Anyatejes Világnapi rendezvényünk.

Az ünnepség elején óvodások műsorral köszöntötték az anyukákat, a felkészítést Vekerdi Mónika fejlesztőpedagógus végezte.

A rendezvényen a következő előadások voltak:

* Dr.Hazai Eszter : Baba elsősegély

Az anyukák megvendégelésére helyi vállalkozók ajánlottak fel termékeiket, valamint tombola sorsoláson keresztül ajándékoztuk meg a résztvevőket.

## Továbbképzéseink:

Pálné Szondy Krisztina:

* 2017. január: ADHD, Budapest
* 2017. március: Stefánia konferencia, Budapest
* 2017. április: Magyar Családterápiás vándorgyűlés, Debrecen
* 2017. szeptember: Védőnő szerepe az emlőrák korai felismerésében, Budapest
* 2017. szeptember: Kötelező védőnői értekezlet, Érd
* 2017. november: ADHD, Budapest

Kosztoványi Éva:

* 2017. szeptember: Kötelező védőnői értekezlet, Érd
* 2017. december: Kötelező szakmacsoportos továbbképzés. Budapest

Baranyayné Molnár Katalin:

* 2017. szeptember: Védőnő szerepe az emlőrák korai felismerésében, Budapest
* 2017. október: Kötelező védőnői értekezlet, Érd
* 2017. december: Kötelező szakmacsoportos továbbképzés. Budapest

Balatoni Lilla:

* 2017. április: Várandósság és szülés, Budapest
* 2017. Szeptember: Az egészséges családért!, Budapest
* 2017. szeptember: Kötelező védőnői értekezlet, Érd

# Összesített adatok 2017-ben

|  |  |  |  |  |
| --- | --- | --- | --- | --- |
|  | **I. körzet**Kosztoványi Éva | **II. körzet**Pálné Szondy Krisztina  | **III. körzet**Baranyayné Molnár Katalin | **IV.körzet**Balatoni Lilla |
| **Gondozott családok száma** | **167** | **177** | **169** | **86** |
| **Várandósok száma**  | **38** | **26** | **39** | **18** |
| **2017-ben született csecsemők**  | **25** | **21** | **27** | **7** |
| **Kisdedek száma** **(1-3 évesek)**  | **57** | **54** | **69** | **29** |
| **Kisgyerekek száma** **(3-6 évesek)** | **127** | **140** | **131** | **71** |
| **Iskolások száma**  | **0** | **3 (magántanuló)** | **1 (magántanuló)**  | **583** |
| **Családlátogatások száma**  |  **349**  | **459** | **484** | **191** |
| **Szaklátogatások száma**  | **597** | **659** | **695** | **329** |
| **Tanácsadások száma**  | **617** | **553** | **718** | **338** |
| **Ebből önálló tanácsadás**  | **347** | **330** | **318** | **170** |

Nagykovácsi, 2018.01.15.

Móczár Ágnes, Kosztoványi Éva